বাংলা টেলিভিশনের প্রথম সারির দুই চ্যানেল স্টার জলসা ও জি বাংলা-তে গত দু’মাসে বেশ কিছু নতুন ধারাবাহিক শুরু হয়েছে। জলসা-তে এসেছে ‘আদরিণী’, ‘প্রতিদান, ‘সন্ন্যাসী রাজা’। আবার জি বাংলা-তে এসেছে ‘রাণী রাসমণি’, ‘বাক্স বদল’ ও সম্প্রতি ‘জয়ী’। 
কিন্তু টেলিপাড়ার গুঞ্জন, বেশ কিছু নতুন ধারাবাহিকের কাজ ইতিমধ্যেই শুরু হয়ে গিয়েছে। এখনও পর্যন্ত যেগুলির প্রোমো টেলিকাস্ট হয়নি কোনও চ্যানেলেই। সচরাচর কোনও নতুন ধারাবাহিক টেলিকাস্ট শুরু হওয়ার দেড় মাস আগে থেকে শুরু হয়ে যায় প্রস্তুতি। 
ইন্দ্রাণী হালদারের ‘সীমারেখা’-র কাজ তো শুরু হয়ে গিয়েছে অনেকদিন হল। বাকি আরও তিনটি প্রজেক্ট আসতে চলেছে জি বাংলা ও স্টার জলসা-য় যেগুলি নিয়ে এখনও কোনও প্রচার শুরু হয়নি। অর্থাৎ দু’টি চ্যানেল মিলিয়ে অন্তত তিনটি ধারাবাহিক শেষ হতে পারে আগামী দু’মাসের মধ্যে। 

‘মায়ার বাঁধন’ ধারাবাহিকে জেসমিন রায় ও দেবোত্তম মজুমদার। ছবি: ধারাবাহিকের ফেসবুক পেজ থেকে
প্রশ্ন হল, কোন কোন ধারাবাহিক? গল্পের গতিপ্রকৃতি ও গত দু’মাসের টিআরপি রেজাল্ট বিচার করে সম্ভাব্য তালিকায় রাখা যেতে পারে ৫টি ধারাবাহিককে— 
১. ‘জয় কালী কলকত্তাওয়ালি’। অনন্যা চট্টোপাধ্যায়ের কামব্যাক প্রজেক্ট নিয়ে প্রচণ্ড উদ্দীপনা ছিল দর্শকদের মধ্যে। কিন্তু টিআরপি টপার হতে পারেনি। আগামী একমাসের মধ্যে না হলেও, নতুন কোনও ধারাবাহিক এলে, আগামী দু’মাসের মধ্যে তাকে জায়গা ছেড়ে দিতে হতে পারে এই ধারাবাহিককে। 
২. ‘মায়ার বাঁধন’। বিকেল সাড়ে পাঁচটার স্লটে টিআরপি টার্গেট খুব বেশি থাকে না। সেই তুলনায় বেশ ভাল টিআরপি দিয়েছে এই ধারাবাহিক এবং সেটা অনেকটাই জেসমিন রায় ও দেবোত্তম মজুমদারের অসাধারণ জুটির জন্য। কিন্তু গল্পটা একটু ঘেঁটে গিয়েছে। সেটা সম্ভবত প্রযোজক এবং চ্যানেল দু’পক্ষই বুঝেছেন। 
৩. ‘প্রেমের কাহিনি’। স্টার জলসা-র টিআরপি তালিকায় সর্বশেষ স্থানটি দখল করে রেখেছে বহুদিন ধরে। কিছুদিন আগে শোনা যাচ্ছিল যে ধারাবাহিকটি বন্ধ হয়ে যাবে, কিন্তু গল্পের গতি পাল্টে নিয়ে আসা হয়েছে নতুন নায়ক, নতুন ট্র্যাক। তার পরেও কিন্তু প্রশ্নচিহ্ন একটা রয়েই যাচ্ছে।

‘রাধা’ ধারাবাহিকের একটি দৃশ্য। ছবি: ধারাবাহিকের ফেসবুক পেজ থেকে
৪. ‘বিকেলে ভোরের ফুল’। জি বাংলা-র এই ধারাবাহিকটি টিআরপি তালিকায় বেশ নীচের দিকেই রয়েছে গত কয়েক সপ্তাহ ধরে। এই ধারাবাহিকের সবচেয়ে বড় সমস্যা গল্পের জটিলতা এবং অতিরঞ্জিত অভিনয়। হয়তো সেই কারণেই দর্শক ঠিক পছন্দ করছেন না। 
৫. ‘রাধা’। একটা সময় চ্যানেল টপারও ছিল এই ধারাবাহিক কিন্তু গল্পটা যেন খেই হারিয়ে ফেলেছে। সম্প্রচারের সময় পরিবর্তন হয়েছে সম্প্রতি। কিন্তু প্রতিদ্বন্দ্বিতায় রয়েছে ‘খোকাবাবু’। তাই খুব বেশি টিআরপি-তে হেরফের হবে বলে মনে হয় না। তাই নতুন প্রজেক্ট এলে এই ধারাবাহিকটিকে‌ বিদায় নিতে হতে পারে।